《和笔绍奕》
宋代·陈宓

将军承天宠，建此油幢碧。
喑呜指顾间，匈奴期伏锧。
堂堂帷幄算，暨暨貔貅力。
填填画鼓鸣，烁烁红旗植。
风高战场古，万里快驱轹。
轩昂国士知，痛愤平城厄。
兵求结发战，马作腾槽踯。
英声陵鬼方，义气殚禹迹。
书驰羽檄忙，阵布鱼丽戢。
漫天尘雾黄，照夜戈鋋白。
羌胡那敢斗，枕籍多于箦。
骈颈亟卖降，析骸仍乞食。
君文比武事，雄伟世共识。
顾我敢言勇，殆类殿奔策。
它年后从车，万一效寸尺。
声名蛮貊间。难避江湖僻。
冥心进取地，高节空介特。
囊锥不可隐，颖脱在朝夕。
丽词工锦绣，妙语珍渠珀。
何时驱俗氛，相会不旬隔。

作者简介：（1171—1230）宋兴化军莆田人，字师复，号复斋。陈定弟。少从朱熹学。历泉州南安盐税，知安溪县。宁宗嘉定七年，入监进奏院，上书言时弊，慷慨尽言。迁军器监簿，又上言指陈三弊。出知南康军，改南剑州，救灾济民，多有惠政。后以直秘阁主管崇禧观。有《论语注义问答》、《春秋三传抄》、《读通鉴纲目》、《唐史赘疣》等。